**Paul Daniel**

**Director titular**

É o director titular e artístico da RFG dende 2013 e tamén se encarga da dirección musical da Orquestra Nacional de Burdeos. Entre 2009 e 2013 foi o principal director e conselleiro artístico da West Australian Symphony Orchestra de Perth e foi director musical da English National Opera e da Ópera de North, ademais de principal director da Opera Factory. Foi director invitado das máis destacadas orquestras e compañías de ópera por todo o mundo. Dirixiu no Royal Opera House Convent Garden, en La Monnaie en Bruxelas, na Ópera Estatal de Baviera en Múnic, na Ópera Semper de Dresde ou no Metropolitan Opera de Nova York.

Recentes e futuros compromisos operísticos inclúen *Lucrecia Borgia*e *As vodas de Fígaro*coa English National Opera, un novo encargo de Judith Weir para o Festival de Bregenz e o Covent Garden, *Gloriana* no Covent Garden, *Lulú* en La Monnaie, un dobre cartel con *L’Enfant et les Sortilleges*e *Der Zwerg*coa Ópera Nacional de París,*Os troianos*coa Ópera de Berlín, *Hansel e Gretel* en Zúric,*A Village Romeo and Juliet*coa Ópera de Frankfurt, *Werther* no Novo Teatro Nacional de Tokio, a estrea mundial de *The Thirteenth Child* de Ruders en Santa Fe; e *Elektra*, *Tristán e Isolda* e *A valquiria* en Burdeos.

Ademais dos seus concertos coa Orquestra Nacional de Burdeos e a Real Filharmonía de Galicia, dirixirá a Orquestra Sinfónica da Radio de Baviera, Filharmónica da BBC, Royal Philharmonic, Sinfónica de Hamburgo, Orquestra da Radio de Múnic, Australian National Academy of Music, a Xove Orquestra Nacional de Gran Bretaña e participará no Festival de Bregenz (Austria).

Entre as súas numerosas gravacións destaca o éxito alcanzado polo CD coa *Sinfonía núm. 3* de Elgar para Naxos e o DVD da gravación de *Lulú* en La Monnaie coa soprano Barbara Hannigan. Coa Orquestra Nacional de Burdeos gravou obras de Wagner, Mahler e Chaikovski. En 1998 recibiu un Premio Olivier pola súa dedicación á ópera e nos New Year’s Honours de 2000 foi condecorado coa Cruz do Imperio Británico.